PIMO ร่วงเฉียด 9% คาดเจอ “เซลออนแฟคท์” หลังกำไร Q2 โตแรง
PIMO ร่วงเฉียด 9% มาที่ 3.66 บ. ด้วยมูลค่าซื้อขาย 130.15 ลบ. คาดเจอ “เซลออนแฟคท์” หลังกำไรไตรมาส 2/65 โตแรง ฟากผู้บริหารมองแนวโน้มครึ่งหลังปี 65 สดใส หลังมีออเดอร์ล่วงหน้า 8 เดือนแล้ว คาดรายได้ทั้งปีทะลุเป้า 1.2 พันลบ.
PIMO ร่วงเฉียด 9% มาที่ 3.66 บ. คาดเจอ “เซลออนแฟคท์” หลังกำไรไตรมาส 2/65 โตแรง ฟากผู้บริหารมองแนวโน้มครึ่งหลังปี 65 สดใส รับออเดอร์เพิ่ม
10 ส.ค. 2565

ผู้สื่อข่าวรายงานว่า วันนี้ (10 ส.ค.65) ราคาหุ้น บริษัท ไพโอเนียร์ มอเตอร์ จำกัด (มหาชน) หรือ PIMO ล่าสุด ณ เวลา 11:53 น. อยู่ที่ระดับ 3.66 บาท ลบ 0.36 บาท หรือ 8.96% สูงสุดที่ระดับ 3.88 บาท ต่ำสุดที่ระดับ 3.62 บาท ด้วยมูลค่าซื้อขาย 130.15 ล้านบาท

ทั้งนี้ ราคาหุ้น  PIMO ปรับตัวลง คาดว่านักลงทุนขายทำกำไร หลังรายงานผลการเนินงานไตรมาส 2/65 กำไรสุทธิ 30.58 ล้านบาท เพิ่มขึ้น 25% จากปีก่อนมีกำไรสุทธิ 24.51 ล้านบาท ส่วนงวด 6 เดือนแรกกำไรสุทธิ 63.25 ล้านบาท เพิ่มขึ้น 42% จากปีก่อนมีกำไรสุทธิ 44.46 ล้านบาท
โดยนายวสันต์ อิทธิโรจนกุล กรรมการผู้จัดการ PIMO เปิดเผยว่า แนวโน้มผลประกอบการในช่วงครึ่งปีหลังคาดว่าจะออกมาในทิศทางที่ดี เพราะบริษัทฯ มีออเดอร์ล่วงหน้า 8 เดือนเข้ามาแล้ว ผลิตภัณฑ์ที่บริษัทฯ ผลิตและจัดจำหน่ายแบ่งเป็น 3 ส่วนคือ 1.มอเตอร์สำหรับเครื่องปรับอากาศ 2.มอเตอร์กำลังสำหรับภาคอุตสาหกรรม และ 3.เครื่องสูบน้ำปั๊มหอยโข่งและมอเตอร์สำหรับสระและสปา มีสัดส่วนการขายอยู่ที่ 33%, 7% และ 59% ตามลำดับและมียอดขายจากต่างประเทศคิดเป็น 60% และในประเทศ 40% โดยส่วนใหญ่เป็นการขายแบบรับจ้างผลิต (OEM)
ขณะเดียวกันบริษัทฯ ยังคงคาดว่ารายได้ปีนี้มีโอกาสทำได้ทะลุเป้าหมายที่ 1,200 ล้านบาท หรือเพิ่มขึ้น 20% จากปี 2564 ทำได้ 1,030.58 ล้านบาท หลังจำนวนลูกค้าและผลิตภัณฑ์ใหม่ๆ เพิ่มขึ้น ดังนั้นคณะกรรมการบริษัทฯ จึงมีมติอนุมัติให้จ่ายเงินปันผลระหว่างกาล งวดการดำเนินงานระหว่างวันที่ 1 ม.ค.-30 มิ.ย.65 ในอัตราหุ้นละ 0.02 บาท โดยจะกำหนดรายชื่อผู้มีสิทธิรับเงินปันผลระหว่างกาลในวันที่ 23 ส.ค.65 พร้อมกำหนดขึ้นเครื่องหมาย XD วันที่ 22 ส.ค.65 และจ่ายปันผลในวันที่ 7 ก.ย.65